ປະ​ລິ​ມານ​ເຂົ້າ​ ໃນ​ຄັງ​ແຮ ຂອງ​ນະ​ຄອນ​ວຽງ​ຈັນ​ ຫຼຸດ​ລົງ ເຖິງ 10 ເທົ່າ ທຽບ​ກັບ​ ປີ​ຜ່ານ​ມາ​
ເປົ້າ​ໝາຍ​ສຳ​ຄັນ ​ໃນ​ການ​ພັດ​ທະ​ນາ ​ການ​ຜະ​ລິດ​ດ້ານ​ກະ​ສິ​ກຳ ໃນ​ນະ​ຄອນ​ວຽງ​ຈັນ ນັບ​ຈາກ​ປັດ​ຈຸ​ບັນ​ນີ້ ໄປ​ເຖິງປີ 2020 ກໍ​ຄື ການ​ກ້າວ​ໄປ​ສູ່ ​ການ​ຜະ​ລິດ ທີ່​ທັນ​ສະ​ໄໝ.
ປະລິມານເຂົ້າໃນຄັງແຮ ຂອງນະຄອນວຽງຈັນໃນປັດຈຸບັນຫຼຸດລົງ ເຖິງ 10 ເທົ່າ ທຽບກັບ ປີຜ່ານມາຊຶ່ງເຮັດໃຫ້ຈະຕ້ອງປູກເຂົ້ານາແຊງ 2019 ໄດ້ ຕາມແຜນການເທົ່ານັ້ນ ຈຶ່ງຈະມີ ເຂົ້າກິນ ຢ່າງພຽງພໍ ຊົງຣິດ ໂພນເງິນ ມີລາຍງານຈາກບາງກອກ ທ່ານຫຼ້າສາຍ ນວນທະສິງ ຫົວໜ້າພະແນກກະສິກຳແລະປ່າໄມ້ ເຂດນະຄອນວຽງຈັນ ຢືນຢັນວ່າ ຜົນຜະລິດດ້ານສະບຽງອາຫານ ໃນເຂດນະຄອນວຽງຈັນ ໃນປັດຈຸບັນນີ້ ຍັງຖືວ່າພຽງພໍກັບຄວາມຕ້ອງການບໍລິໂພກ ຂອງປະຊາຊົນ ເຊັ່ນ ສາມາດຕອບສະໜອງ ເຂົ້າກິນ ໄດ້ທີ່ປະລິມານສະເລ່ຍ 257 ກິໂລກຣາມ ຕໍ່ຄົນ ຕໍ່ປີ ຕາມລຳດັບ ແຕ່ຢ່າງໃດກໍຕາມ ໄພນ້ຳຖ້ວມຄັ້ງໃຫຍ່ ໃນຊ່ວງເດືອນກໍລະກົດຫາກັນຍາ 2018 ກໍໄດ້ ສົ່ງຜົນກະທົບ ຕໍ່ການພະລິດດ້ານສະບຽງອາຫານ ໃນເຂດນະຄອນວຽງຈັນຢ່າງໜັກ ໜ່ວງ ຄືກັບເຂດແຂວງຕ່າງໆ ໃນທົ່ວປະເທດ ໂດຍສະເພາະຜົນຜະລິດເຂົ້ານາປີ ທີ່ ເຄີຍເຫຼືອແລະເກີນຄວາມຕ້ອງການບໍລິໂພກ ຄິດເປັນປະລິມານສະເລ່ຍ 50,000 - 60,000 ໂຕນ ໃນແຕ່ລະປີນັ້ນ ໄດ້ຫຼຸດລົງເຫຼືອພຽງ 5,000-6,000 ໂຕນເທົ່ານັ້ນ ໃນປີ 2018 ທີ່ຜ່ານມາ ສະນັ້ນ ການທີ່ຈະສາມາດຮັບປະກັນໄດ້ຢ່າງຄັກແນ່ວ່າ ປະຊາ ຊົນ ໃນເຂດນະຄອນວຽງຈັນ ຈະມີເຂົ້າກິນຢ່າງພຽງພໍ ໃນປີ 2019 ນີ້ ກໍຈະຕ້ອງຊຸກຍູ້ ການປູກເຂົ້ານາແຊງ ໃຫ້ໄດ້ ຕາມແຜນການທີ່ວາງໄວ້ຢ່າງຄົບຖ້ວນເທົ່ານັ້ນ ດັ່ງທີ່ ທ່ານຫຼ້າສາຍຢືນຢັນວ່າ: ທັງນີ້ ອຳນາດການປົກຄອງເຂດນະຄອນວຽງຈັນ ກໍໄດ້ວາງແຜນທີ່ຈະຊຸກຍູ້ການ ປູກເຂົ້ານາແຊງ ໃນປີ 2019 ໃຫ້ໄດ້ໃນເນື້ອທີ່ 15,900 ເຮັກຕາປູກພືດຜັກ ໃນເນື້ອທີ່ 7,138 ເຮັກຕາ ແລະປູກພືດອຸດສາຫະກຳໃຫ້ໄດ້ ໃນເນື້ອທີ່ 1,625 ເຮັກຕາ ຫາກແຕ່ວ່າ ນະຄອນວຽງຈັນກໍຍັງຕ້ອງປະເຊີນກັບບັນຫາພື້ນທີ່ກະສິກຳຫຼຸດລົງ ຢ່າງຕໍ່ເນື່ອງ ໃນໄລຍະ 10 ປີ ມານີ້ ເນື່ອງຈາກການຫັນເອົາທີ່ດິນໄປນຳໃຊ້ໃນພາກ ການຜະລິດອື່ນໆເພີ້ມຂຶ້ນ ເຊັ່ນ ເຂດເສດຖະກິດພິເສດເຂດເສດຖະກິດສະເພາະ ແລະການຂະຫຍາຍເຂດຕົວເມືອງ ຮອງຮັບຈຳນວນປະຊາກອນ ທີ່ເພີ້ມຂຶ້ນນັບມື້ ຈຶ່ງເຮັດໃຫ້ທີ່ນາຫຼຸດຈາກ 72,160 ເຮັກຕາ ໃນປີ 2016 ເປັນ 71,990 ເຮັກຕາ ໃນປີ 2017 ສ່ວນໃນປີ 2018 ກໍດຳນາປີ ໄດ້ 52,373 ເຮັກຕາ ເທົ່ານັ້ນ ໃນນີ້ຖືກ ນ້ຳຖ້ວມ 11,000 ກວ່າເຮັກຕາ ຄິດເປັນຜົນຜະລິດເຂົ້າທີ່ເສຍຫາຍ 51,000 ກວ່າໂຕນ ແຕ່ຢ່າງໃດກໍຕາມ ເປົ້າໝາຍສຳຄັນໃນການພັດທະນາການຜະລິດດ້ານກະສິກຳ ໃນນະຄອນວຽງຈັນ ນັບຈາກປັດຈະບັນນີ້ ໄປເຖິງປີ 2020 ກໍຄື ການກ້າວໄປສູ່ການ ຜະລິດ ທີ່ທັນສະໄມ ດ້ວຍການນຳໃຊ້ເຄື່ອງກົນຈັກ ທີ່ທັນສະໄໝເຂົ້າໃນການຜະລິດ ກະສິກຳຢ່າງກວ້າງແຂວງ ເພື່ອເພີ້ມປະສິດທິພາບການຜະລິດສູງຂຶ້ນ ກໍຄືການນຳໃຊ້ ເຄື່ອງກົນຈັກເພີ້ມຂຶ້ນ ເພື່ອຫຼຸດຈຳນວນກຳລັງແຮງງານໃນພາກກະສິກຳ ໃຫ້ໄດ້ປີລະ 10 ເປີເຊັນ ຊຶ່ງກໍຈະເຮັດໃຫ້ກຳລັງແຮງງານ ໃນພາກກະສິກຳ ໃນນະຄອນວຽງຈັນ ຫຼຸດລົງ 40 - 50 ເປີເຊັນ ຂອງກຳລັງແຮງງານທັງໝົດ ໃນປັດຈຸບັນ ພາຍໃນ ປີ 2020 ອີກດ້ວຍ ນອກຈາກນີ້ ລັດຖະບານລາງ ຍັງໄດ້ກຳນົດ ໃຫ້ 10 ແຂວງ ເປັນເຂດຈຸດສຸມ ໃນການ ປູກເຂົ້າຂອງຊາດ ທີ່ຮວມເຖິງນະຄອນວຽງຈັນດ້ວຍ ສ່ວນອີກ 9 ແຂວງ ຄື ແຂວງ ຄຳມ່ວນ ສະຫວັນນະເຂດ ສາລະວັນ ຈຳປາສັກ ບໍລິຄຳໄຊ ວຽງຈັນ ໄຊຍະບຸລີ ຫຼວງນ້ຳທາ ແລະບໍ່ແກ້ວ ຊຶ່ງຄາດວ່າ ຈະມີຜົນຜະລິດເຂົ້າຮວມກັນ ຄິດເປັນ 85 ເປີເຊັນ ຂອງຜົນຜະລິດເຂົ້າ ທັງໝົດໃນລາວ ຫາກແຕ່ວ່າ ທັງ 10 ແຂວງ ດັ່ງກ່າວນີ້ ກໍຕ້ອງປະເຊີນກັບໄພນ້ຳຖ້ວມຢ່າງໜັກ ໃນປີ 2018 ຜ່ານມາ ເຮັດໃຫ້ສາມາດຜະລິດ ເຂົ້າໄດ້ພຽງແຕ່ 3 ລ້ານ 6 ແສນໂຕນ ໃນຂະນະທີ່ແຜນການໄດ້ວາງເອົາໄວ້ເຖິງ 4 ລ້ານ 2 ແສນໂຕນ ໃນທົ່ວປະເທດ